
 
   [image: Mord under solen]
 


Anders og Anette de la Motte


  
  [image: ]
  




  
  [image: ]
  




  
  [image: ]
  



OVERSATT AV

Bodil Engen, MNO, og Lene Stokseth, MNO

[image: Kagge Forlag AS]


Copyright © Anders de la Motte & Anette de la Motte 2024

Published by agreement with Salomonsson Agency

© Norsk utgave: Kagge Forlag 2025

 

Originalens tittel: Ett fall på Capri. Mord under solen del 1

Oversetter: Bodil Engen og Lene Stokseth

Omslagsdesign: Nils Olsson

Omslagsillustrasjon: Graham Samuels

 

Tilrettelagt for e-bok: Type-it AS, Trondheim 2025

 

ISBN: 978-82-489-4127-9

 

 

Kagge Forlag AS

Akersgata 45

0158 Oslo

 

www.kagge.no

 

 

 

 

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som innmating eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.  


 

Persongalleri

Reisegruppen

Lara Belmonte, 46 år

Reiseleder og guide. Driver den familieeide bedriften Belmonte Travels

Hugo Lind, 50 år

Historielærer

Ghita Mikkelsen-Friis, 72 år

Tidligere nestleder i Det kongelige danske jaktselskap

Louie Mikkelsen-Friis, 71 år

Pensjonert kommandør

Åse Anderborn, 33 år

Rekrutterer og hobbykunstner

Hannes Anderborn, 35 år

Salgssjef og multisportsutøver

Katrin Wendel, 43 år

Frilansjournalist

Ellen Wendel, 20 år

Kunststudent

Evert Erlander, 65 år

Entreprenør og eiendomsmagnat

Pilar Erlander, 45 år

Interiørkonsulent og designer

 

Beboere i Villa San Michele

Rebecca Gill, 38 år

Forfatter og ghostwriter

Tore Mollberg, 64 år

Bestyrer på Villa San Michele

Irmelin Skoglund, 61 år

Husøkonom på Villa San Michele

Trond Moen, 24 år

Yrkesmusiker. Stipendiat på Villa San Michele

Rafael Stjerne, 49 år

Skuespiller og kunstner

 

Politi – carabinieri

Antonio Di Mare, 23 år

Konstabel

Baldassare Russo, 55 år

Førstebetjent


MIDTSOMMERDAGEN


 

 

Det heter seg at engelen Lucifer en gang stjal med seg et stykke av paradis. Den frekke tyven ble oppdaget, og da han flyktet, mistet han det stjålne stykket rett ned i Napolibukten, og paradisøya Capri ble født. En gnistrende smaragd midt i det asurblå vannet.

Som straff ble Lucifer og tilhengerne hans kastet ut av himmelen, og der de falne englene landet på jorden, oppsto vulkanen Vesuv. En taus, truende silhuett som er synlig fra Capri og minner om at paradis og helvete aldri er særlig langt borte fra hverandre.

Carabinierikonstabel Antonio Di Mare hadde hørt legenden mange ganger. Den, sammen med andre fantasifulle eventyr om hvordan Capri egentlig hadde oppstått, var blitt fortalt av besteforeldre på begge sider. Øyas historie var full av myter om sirener, antikkens guder, sjøuhyrer og helgener. Vitenskap og geologiske hendelser strakk ikke til som forklaring på dens tilblivelse, det måtte en eller annen guddommelig handling til som var forenlig med Capris skjønnhet.

Nettopp denne ettermiddagen hadde Di Mare imidlertid annet å tenke på enn eventyr og legender. Selv om navnet hans bokstavelig betydde «fra havet» og slekten hans hadde bodd på øya i mange generasjoner, hadde Di Mare lett for å bli sjøsyk, en pinlig svakhet han hittil hadde klart å holde skjult for politikollegene.

Han visste at de eldre kollegene nådeløst var på jakt etter grunner til å erte grønnskollingene, og ville under ingen omstendigheter gi dem påskudd til å utstyre ham med et idiotisk kallenavn som kunne komme til å forfølge ham gjennom hele karrieren. Derfor hadde Di Mare alltid med seg noen sjøsyketyggegummier i uniformslomma og prøvde å unngå å dra ut i patruljebåten som stasjonen disponerte.

Men i dag hadde han dessverre ikke noe valg. Kapteinen på en turistbåt hadde rapportert at en av passasjerene hadde sett noe falle utfor klippene på østsiden av øya. Sannsynligvis dreide det seg bare om et klesplagg som en turist hadde glemt oppe blant ruinene av Villa Jovis, og som det nylige været over Monte Tiberio hadde feid utfor den bratte fjellveggen.

Under normale omstendigheter dro de ikke ut for en slik bagatell. Men båtkapteinen hadde virket bekymret, og siden han var svogeren til stasjonssjefen deres, måtte Di Mare og sersjanten hans gå om bord i patruljebåten.

Det var andre halvdel av juni, turistsesongen var i gang for fullt, og i Marina Grande, som til tross for det storslagne navnet var en ganske liten havn, kokte det av aktivitet. Fergene fra Napoli, Amalfi, Ischia og Sorrento kjempet om plassen med mindre turist- og fiskebåter, og på pirene myldret horder av turister med solhatter og strandvesker.

Med unntak av den kortvarige tordenbygen for litt siden var været nydelig. Den sene ettermiddagssolen strålte og ga Napolibukten nesten samme dypblå farge som den høye himmelen, her og der brutt av hvite kjølvannsstriper fra båtene.

Sersjanten, en korpulent mann, dobbelt så gammel som Di Mare og med en imponerende bart, nynnet muntert. Så fort han hadde styrt patruljebåten ut av marinaen, satte han opp farten.

Di Mare nitygde på tyggegummien sin og festet blikket på fastlandet, et knep han hadde lært allerede som liten. Han fant frem til Punta Campanella ytterst på Sorrentohalvøyas fastland. Bortenfor den, nærmere Napoli, kunne han se Vesuvs silhuett med den innsunkne kratertoppen, der en svak røykstrime steg mot himmelen.

Knepet fungerte, i alle fall til å begynne med. Men da de vendte fastlandet ryggen og svingte ut av Napolibukten for å runde Lo Capo, ble det krapp sjø.

«Ciao, Gennarino!» hoiet sersjanten muntert og løftet hånden mot bronsestatuen av en vinkende gutt som satt ytterst på en klippe.

Di Mare løftet også hånden og presset frem et smil. Å vinke til lille Gennarino var både tradisjon og brakte hell og lykke, det visste alle som bodde på Capri. Og Di Mare kunne trenge litt hell for å skjule hvordan balansenerven hans hadde begynt å protestere mot båtens stadig heftigere bevegelser.

Sersjanten skulte mistenksomt på ham, så Di Mare rettet seg opp, løftet ansiktet mot solen og vinden og prøvde å se ut som om han nøt båtturen som en ekte øyboer. I virkeligheten hadde han klistret blikket til Monte Tiberios stadig brattere fjellvegg bare noen hundre meter til høyre for dem mens han tygde frenetisk på sjøsyketyggegummien og prøvde å overbevise sitt følsomme indre øre om at det ikke var noen grunn til bekymring.

Di Mare minnet seg selv om at keiser Tiberius hadde styrt hele Romerriket fra Villa Jovis høyt oppe på fjellet der i ti år, og at hans egen sjøsyke ikke var mye til problem i forhold.

Til sin lettelse merket han at sersjanten slo av på gassen og styrte båten nærmere land.

De var kommet til stedet som kaltes Salto di Tiberio, den høyeste og bratteste fjellveggen der keiseren ifølge legenden hadde fått sine fiender kastet ned mot en skrekkelig død.

Fjellveggen var bortimot tre hundre meter høy og styrtet loddrett ned i en bukt, der bare noen spisse klippeblokker holdt stand mot bølgene. Høy nok til at ofrene måtte ha rukket å forstå hva som skjedde og kjenne dødsangsten klemme dem om hjertet før havet slukte dem.

«Der» gryntet sersjanten og rettet en kraftig pekefinger mot en avvikende fargeflekk som kunne anes i brenningene akkurat imellom sjø og land.

«Jeg må holde båten unna klippene. Gå foran og se, du, Antò. Ta med deg en båtshake.»

Di Mare gjorde som sersjanten hadde sagt. Han forflyttet seg bredbeint, som han visste at vante sjøfolk gjorde, mens han holdt blikket festet på klippeveggene. På veien løsnet han båtshaken fra festet sitt og prøvde å støtte seg til den som en krykke.

Bølgene ble heftigere jo nærmere klippene patruljebåten kom, og de fikk dekket til å gynge stadig kraftigere. Sjøen så nesten ut som et levende vesen, et uhyre som buktet og vred seg og truet med når som helst å trekke uforsiktige sjøfarere ned i dypet.

Di Mare svelget så mye spytt han bare kunne. Til tross for tyggegummien hadde hans indre øre klart å opprette direktekontakt med magen, og han visste at han bare kom til å klare omtrent et minutt til av denne typen sjøgang.

«Har du det?» ropte sersjanten borte fra styrhuset.

Di Mare tvang seg til å flytte blikket ned i vannet. Det lå ganske riktig noe bare et par meter foran baugen. Et stort klesplagg som hadde kilt seg fast mellom et par klipper omtrent en halvmeter under overflaten. Et badehåndkle, kanskje, eller en jakke?

Di Mare strakte båtshaken frem og prøvde å få tak i plagget. Men akkurat idet han klarte å få feste med haken, krenget båten voldsomt.

Magen til Di Mare gjorde en salto, og han måtte rette blikket mot den bratte veggen igjen. Måkene som kretset rundt klippetoppen der oppe, så ut til å stirre ned på ham, som om de lurte på hva han drev på med.

Igjen tvang han seg til å se ned på båtshaken. Et fargerikt papir av et eller annet slag hadde klistret seg til spissen. Antagelig hadde det vært viklet inn i plagget, eller kanskje ligget i en lomme.

Di Mare strakte armen frem og fisket til seg det våte papiret. Det viste seg å være en liten turistbrosjyre med tittelen Belmonte Travels. Nedenfor var det bilde av et italiensk flagg i kryss med et annet, som Di Mare faktisk husket fra skolen. Et blått flagg med et gult kors.

«La Svezia», mumlet han for seg selv.

Han kjente igjen reisebyrået også, Belmonte Travels hadde base på fastlandet og var eid av slektninger av moren hans. Det måtte ha vært en av deres reisende som hadde mistet plagget.

«Dai, Antò!» ropte sersjanten borte fra styrhuset. «Vi har ikke hele dagen på oss!»

Di Mare kastet fra seg den våte brosjyren og stakk båtshaken ned i vannet igjen. Saltspruten pisket ham i ansiktet og tvang ham til å myse.

Kroken fikk feste igjen, og klesplagget løftet seg langsomt og tungt mot overflaten. Det måtte betydelig mer kraft til å flytte på det enn det burde, noe som fikk en varselklokke til å begynne å ringe i hodet på Di Mare. Hva var det han hadde fått på kroken?

Han dro båtshaken så nær seg som han bare klarte, så bøyde han seg forsiktig over relingen mens han blunket hardt et par ganger. I samme øyeblikk som han hadde fått skarpsynet tilbake, innså Di Mare at det slett ikke var en mistet jakke han var i ferd med å fiske opp, men noe helt annet. Noe han aldri kom til å glemme.

En ryggtavle hadde brutt vannflaten. Rundt den hang armer og bein i forvridde, unaturlige vinkler, så istykkerslått at det tilsynelatende bare var klærne som holdt dem i kontakt med kroppen. Ovenfor skuldrene duvet hodet med håret vaiende som en blodrød glorie.

Di Mare sto som fastfrosset på dekket og bare stirret. I et glimt kom han til å tenke på legenden om Lucifer igjen.

«En fallen engel», hvisket han.

Vinden stjal ordene ut av munnen på ham og feide dem mot klippen, nesten som en besvergelse.

Så krenget båten heftig igjen, og fortryllelsen ble brutt. Di Mare mistet båtshaken og vaklet bakover. Så bøyde han seg tvikroket over relingen og spydde i det asurblå vannet.


TO DAGER TIDLIGERE


KAPITTEL 1

Et nytt eventyr

Flyet fra Kastrup til Napoli hadde vært i luften i litt over to timer. Hugo Lind hadde bladd gjennom dagsavisene flere ganger og løst kryssordoppgaven på siste side, og nå begynte han å bli utålmodig. Selv om han bare var noen centimeter over svensk middelhøyde, føltes flysetet plutselig trangt og ubekvemt. Eller var det egentlig noe annet som gnagde?

Tankene han hadde gått med de siste ukene, dukket opp igjen. Burde han ikke gitt sommerhuset deres enda en sesong, i stedet for å dra på denne reisen? Skiftet ut takrennene, lagt om ledningene i gjestehytta som han hadde planlagt, passet på å male stakittet. Var det ikke altfor mange og altfor vanskelige oppgaver å overlate til tvillingene?

Som alltid før når usikkerheten begynte å gnage i ham, tok han frem brevet fra Cecilia og brettet det forsiktig ut.

Elskede Hugo, begynte det, og akkurat som alle de andre gangene han hadde lest brevet, var det som om han kunne høre stemmen hennes.

To år er nøyaktig så lenge som et liv kan settes på pause.

En akkurat passe tidsperiode å sørge. Men min elskede Hugo, tidsfristen din er ute nå. Livet må gå videre, uten meg. Jeg vet at det føles tungt, kanskje til og med uoverstigelig, men som du alltid pleier å si når du står overfor en oppgave: Et stort problem består som regel av mange små løsninger. Det er nok derfor du er så glad i gjøremålslister.

Så, elskede Hugo, her kommer en ny liste til deg – din og min aller siste. Noen av punktene vil være lette, andre vanskeligere. Men jeg vil at du haker dem av, ett for ett, for min skyld, men aller mest for din egen.

	Bestill Italia-reisen vi har snakket om så lenge. Reis så snart du kan etter skoleavslutningen. Nyt maten og vinen, kulturen og all historien. Nyt solen, menneskene og livet. Det har du fortjent.

	Overlat sommerhuset til Maja og Elias. Tvillingene er gamle nok til å ta over, og Maja er nesten like nevenyttig som du. Og hun kan jo alltid ringe deg og spørre hvis det er noe hun ikke får til. Du trenger din frihet. Tid til egne opplevelser. Tid til å gjøre det du alltid har hatt lyst til, noe som fører meg over på neste punkt.

	Skriv den boka du har ruget på i alle år. For å kunne skrive bøker trenger man tid, men også mot, det har jeg lest et sted. Motet til å våge å begynne. Nå vil jeg at du skal gjøre akkurat det – våge. Kaste deg ut i både skrivingen og i nye eventyr. Og apropos mot er vi fremme ved det fjerde og siste punktet. Kanskje også det vanskeligste. Men det er derfor jeg likevel har ført det opp på listen din …


Der sluttet Hugo å lese, akkurat som han alltid gjorde.

Én ting om gangen, sa han til seg selv. Det første punktet var kanskje ikke så altfor vanskelig, men det andre og tredje var betydelig mer utfordrende. Og det fjerde ville han ikke engang nærme seg.

Han hadde fått brevet for et par måneder siden. Tvillingene hadde gitt ham det, fremdeles uåpnet. Maja og Elias hadde tatt vare på det i to år uten å si et pip, for det hadde de lovet moren sin. Han kunne selvfølgelig ikke være sint på dem for det.

Og Cecilia hadde rett, han trengte hennes veiledning, selv nå som hun var borte. Hugo brettet brevet forsiktig sammen igjen og la det i konvolutten. Så ble han sittende med den i hendene.

Det første året etter Cecilias død hadde han klamret seg til alt som var velkjent. Undervisningen på Södra Latin, de lange spaserturene langs Norr Mälarstrand, middagene med tvillingene.

Selv om både Elias og Maja hadde flyttet hjemmefra, kom de tilbake til leiligheten på Södermalm flere dager i uken. De skiftet på å handle og lage mat. Til å begynne med hadde det hvilt en taushet over kjøkkenet, som om ingen helt visste hva de skulle si. De sørget  over Cecilia hver på sin måte, men likevel sammen.

Da våren kom, hadde han uvanlig nok ventet i det lengste med å åpne sommerhuset. De hadde tilbrakt hver eneste sommer siden barna var små i den gamle trevillaen. Cecilia hadde elsket det huset. Og han hadde elsket å gjøre det fint for henne, snekre, male og fikse.

Nå ville hun at han skulle slippe det fra seg. Begi seg ut på et eget eventyr. Var han virkelig klar for noe sånt?

For ikke å snakke om å skrive en bok. Det punktet forekom ham nærmest umulig. Cecilia hadde riktignok rett i at han hadde samlet ideer, det hadde han gjort siden han var i tjueårene. Han hadde utdannet seg til lærer og samtidig båret på en drøm om å bli forfatter, bare for en dag å oppdage at livet på en måte var kommet imellom. Men han bar fortsatt alltid med seg en liten vokset notisbok, stor nok til å passe i skjortelomma, hvor enn han gikk. I årenes løp var den blitt til en ekstra hukommelse som han fylte med tanker og små blyanttegninger. Prosjekter han planla, gjøremålslister, ting han festet seg ved, eller sånt han bare tenkte på.

Men nå hadde han tankene et helt annet sted.

Han la brevet forsiktig i ytterlomma på kabinvesken han hadde foran føttene og tok opp den fargerike brosjyren han fikk i posten da han hadde bestilt reisen.

På forsiden, nedenfor et svensk og et italiensk flagg, var det en collage av fint tegnede og fargerike illustrasjoner. Toscanas bølgende koller, Colosseums enorme ruiner, sfinksen på Capri som skuet ut over Napolibuktens blå vann. Illustrasjonene så forlokkende ut. Hvem som enn hadde skapt dem, var betydelig bedre til å tegne enn ham selv.

«Å, du reiser også med Belmonte Travels. Så hyggelig! Da blir vi turkamerater. Er det første gang?»

Kvinnen i midtsetet ved siden av ham hadde tilbrakt det meste av flyreisen med å sove. Hugo hadde lagt merke til både henne og mannen hennes allerede da de gikk om bord på flyet. Mannen hadde seilerlue og skipperjakke, og kvinnen hadde snakket høyt på dansk i telefonen nesten helt frem til sikkerhetsgjennomgangen. Deretter hadde begge blåst opp nakkeputen sin og døst av.

Men nå var kvinnen, i motsetning til mannen, som satt på vindusplassen, tydeligvis både våken og pratelysten. Hugo visste hvorfor. Folk hadde alltid likt å snakke med ham. Det var som om han utstrålte en slags fortrolighet som fikk folk til å ville åpne seg for ham, pleide Cecilia å si.

«Ja, det stemmer», svarte han. «Er det den første turen for dere også?»

Medpassasjeren ristet på hodet og lo.

«Å nei, dette er faktisk tredje gang vi reiser med Belmonte Travels.» Kvinnen snakket et slags hybridnordisk som verken var svensk eller dansk, men som fungerte utmerket.

«Men vi har vært i Italia mange ganger. Kommandøren og jeg elsker Italia.» Hun viftet med hånden mot den slumrende mannen ved vinduet.

«Ghita Mikkelsen-Friis», sa hun og rakte hånden frem. «Murmeldyret der er min mann Louie.»

«Hugo Lind», presenterte han seg.

Ghita Mikkelsen-Friis var omkring sytti år, solbrun på grensen til brunbarket og med ansiktet fullt av fregner. Det grå håret var samlet i en stor knute oppe på hodet, noe som fikk Hugo til å tenke på en lærer han hadde hatt på barneskolen. Håndtrykket var overraskende fast, hendene like store som Hugos egne.

«Tredje gang», sa han. «Da må Belmonte Travels være noe helt spesielt.»

Kvinnen smilte igjen.

«Det kan jeg love deg. Førsteklasses service, opplevelser utenom det vanlige. Fantastisk mat. I fjor sommer reiste vi med dem til Sicilia, og i påsken til Firenze. Nå er vi så spent på Capri. Vi har aldri vært der før, har du?»

Hugo ristet på hodet.

«Min erfaring med Italia er begrenset til bryllupsreise til Toscana for mange år siden, og så en helg i Roma da kona var på en konferanse der. Men jeg likte begge stedene veldig godt.»

«Å, den som venter på noe godt. Sør-Italia er minst like vakkert som de nordlige delene. Og så maten …»

Hun kysset fingertuppene med en håndbevegelse som antagelig skulle forestille italiensk.

«Hvor sitter din kone, forresten?» Kvinnen så seg om, men så ikke ut til å få øye på noen umiddelbar kandidat å koble Hugo sammen med.

«Jeg er enkemann.» Hugo nølte litt før han fortsatte. «Min kone Cecilia gikk bort for to år siden. Dette er første gang jeg reiser på egen hånd.»

«Nei, så leit», Ghita Mikkelsen-Friis la hodet på skakke, som de fleste andre gjorde når de hørte ordet enkemann.

«Jeg beklager hvis jeg var for direkte», sa hun. «Typisk dansk.»

«Ingen fare», svarte Hugo. «Det var faktisk Cecilias idé at jeg skulle dra på denne reisen. Skifte miljø, treffe noen nye mennesker.»

«Så bra! Ja, det er i hvert fall ingen fare for at du kommer til å føle deg alene. Vi pleier å være en munter gjeng. Og Lara Belmonte, reiselederen vår, er strålende.»

Ghita blunket konspiratorisk.

«Og pen er hun også. Kommandøren er litt betatt av henne, men etter snart femti års ekteskap unner jeg ham det.»

Hun klappet mannen sin på kneet. Bevegelsen fikk ham til å åpne øynene. Et kort øyeblikk var blikket mørkt og vaktsomt, som om han ikke helt visste hvor han befant seg.

«Louie, la meg presentere Hugo, han skal også reise med Belmonte Travels», sa Ghita.

Mannens øyne klarnet, han vred av seg nakkeputen og rakte hånden frem.

«Kommandør Louie Mikkelsen-Friis. Gleder meg!»

«Pensjonert kommandør!» tilføyde kona hans.

Også Louie var solbrun og så ut som om han tilbrakte mye tid utendørs.

«Hugo Lind», presenterte Hugo seg. «Historielærer.»

Louie Mikkelsen-Friis lyste opp.

«Endelig treffer jeg en likesinnet!»

Han lente seg over sin kone og senket stemmen.

«Ikke for at det har vært noe å utsette på de andre turdeltagerne, men av og til kan det bli for mye prat om matlaging og viner og sånt. Hvis det derimot handler om historie …»

Mannen la hånden mot brystet på skipperjakken.

«Da begynner hjertet mitt å banke litt hardere.»

«Så lenge det ikke handler om admiral Nelson», innskjøt Ghita syrlig.

«Hvorfor må du komme trekkende med ham?» mumlet Louie.

«Du skjønner det, Hugo», fortsatte Ghita. «Min mann kommandøren har ennå ikke tilgitt Nelson slaget ved Reden i 1801.»

«Et feigt angrep på den stolte danske flåten», mumlet mannen hennes, som igjen hadde fått noe svart i blikket. «Og den kjeltringen gjorde de til lord …»

«Jeg er mer interessert i Romerriket», skyndte Hugo seg å si.

«Aha», Louie så straks blidere ut. «En mann helt etter min smak»

«Bor du i Stockholm, Hugo?» avbrøt Ghita, som åpenbart gjerne ville skifte samtaleemne.

«Det stemmer.»

«Louie og jeg bodde også der i noen år. Han var militærattaché ved den danske ambassaden. Hadde det ikke vært for Johanne, hadde vi kanskje blitt der, men datteren vår ville hjem til København.»

«Har du barn, Hugo?» spurte kommandøren.

«Ja, jeg har tvillinger. Men de er tjuefem år gamle og har flyttet hjemmefra for lenge siden. Datteren min er i politiet, og sønnen skal bli lege …», akkurat som moren sin, var han nær ved å avslutte, men tok seg i det i siste øyeblikk.

«Ingen barnebarn?» spurte kommandøren.

«Ikke ennå», svarte Hugo.

«Dette er Marius, vårt alt!» Ghita Mikkelsen-Friis holdt frem telefonen sin og bladde deretter gjennom et omfattende galleri av en tønneformet åtteåring som på nesten hvert bilde enten hadde noe i munnen eller så misfornøyd ut over ikke å ha det. Her og der var det også et glimt av moren hans, en tiltrekkende kvinne med nervøst blikk.

Hugo mumlet beundrende. I løpet av noen minutter hadde han gått fra å være en totalt fremmed til å få se bilder av barnebarnet. Cecilie ville ha moret seg godt over det.

Savnet stakk til i brystet på ham.

«Men nå må vi ikke oppholde Hugo med flere detaljer om livet vårt», brøt Louie inn da bildefremvisningen hadde vart noen minutter for lenge.

«Er dette første gang du reiser med Belmonte Travels, Hugo?»

«Det stemmer.»

«Ah! Bare vent til du treffer reiselederen vår!»

Kommandøren la i vei med en overstrømmende utlegning om Lara Belmonte, noe som fikk fruen til å veksle et megetsigende øyekast med Hugo. Han lyttet oppmerksomt, men skottet nå og da mot mappen der brevet lå. Cecilia hadde villet at han skulle reise. Oppdage nye steder. Nye mennesker.

Hugo tenkte på det fjerde punktet igjen. Det umulige, utenkelige. Det det ikke engang var mulig å forestille seg.

Kapteinens høyttalerstemme meddelte at det var tid for innflyvning. Om femten minutter skulle de lande i Italia. Det nye eventyret hans skulle begynne for alvor.


KAPITTEL 2

Ankomst

Napoli-Capodichino var trolig en av de mindre internasjonale flyplassene i Europa, men om våren og sommeren tok den likevel imot flere turister enn det som egentlig burde være mulig, og trengselen og temperaturen lå alltid rett under kokepunktet.

Ankomsthallen besto bare av et titall bagasjebånd, hvorav hvert betjente flere ankomstflyvninger. Mellom veggene gjenlød en kakofoni av stemmer og språk som blandet seg med hviningen fra båndet og gnissingen fra trillekofferter.

Hugo fulgte køen som sneglet seg gjennom hallen.

Verken trengselen, lydene eller varmen plaget ham. I stedet følte han seg merkelig forventningsfull. Det var lenge siden sist han var ute på egen hånd, ikke minst i et annet land. For noen år siden hadde han gått på et nybegynnerkurs i italiensk, og han hadde prøvd å tørke støv av kunnskapene sine på nettet før reisen. Nå prøvde han å oppfatte hva som ble sagt i de sprakende høyttalerne samtidig som han lette seg frem til riktig bagasjebånd.

Han fant et brukbart utsiktspunkt ved siden av en stolpe og lot blikket sveipe over trengselen.

Rett ved siden av seg så Hugo et par i trettiårsalderen som etter kroppsspråket å dømme allerede hadde rukket å bli irritert på hverandre. Mannen var veltrent, kledd i stram, hvit T-skjorte og cargoshorts som leggmusklene bulte imponerende under. På føttene hadde han sandaler med unødvendig mange remmer og på håndleddet en klokke på størrelse med en hockeypuck.

Hugo la instinktivt hånden over magen og lovet seg selv taust å begynne å trene selv.

Kvinnen ved siden av mannen så mer alminnelig ut. Det lyse håret var samlet i en hestehale, hun hadde hvit bluse og lysegrå bukser og så lite sminke at den knapt syntes. Enda hun var i flate sko, raget hun et hode høyere enn den ganske kortvokste partneren.

«Hvor kan man hente spesialbagasje?» hørte han mannen si.

«Hvordan i helvete skulle jeg kunne vite det, Hannes», svarte det kvinnelige reisefølget hans iltert. «Du får vel spørre noen!»

Hun fiklet demonstrativt med telefonen sin for å vise at hun var opptatt.

«Spørre hvem da?» freste mannen, som tydeligvis het Hannes, men kvinnen lot som om hun ikke hørte ham.

Etter noen sekunder snurret mannen rundt og forsvant inn i folkevrimmelen med en misfornøyd mine. Så snart han var ute av syne, senket kvinnen telefonen og så seg omkring som om hun var redd noen hadde lagt merke til meningsutvekslingen deres.

Da hun tilfeldig møtte Hugos blikk, smilte hun, nesten litt beskjemmet. Hugo gjengjeldte smilet.

«Golfbagen?» spurte han, mest for å prøve å glatte over situasjonen.

Kvinnen ristet på hodet.

«Å nei, det er mye verre enn det.»

Hun så ut til å være på nippet til å fortelle hva det hele handlet om, men tok seg i det.

«Der kommer visst koffertene våre.»

Kvinnen trengte seg frem til bagasjebåndet og begynte å kjempe med et par digre trillekofferter. Hugo var på vei for å hjelpe henne, men kvinnen viste seg å være betydelig sterkere enn hun så ut til. Hun klarte raskt å få kontroll over bagasjen og begynte å trille den mot utgangen.

Hugo ble stående ved båndet. Etter hvert som medpassasjerene hans løftet stadig flere av koffertene fra flyet, begynte han å bekymre seg for sin egen bagasje. Han ventet tålmodig en stund til, men til slutt var alle medpassasjerene hans forsvunnet.

Da så ordet Copenhagen ble erstattet med Frankfurt på skjermen og en ny folkemengde omga ham, var det bare å innse faktum. Kofferten hans kom ikke.

Til Hugos egen forbauselse gjorde det ham ikke noe særlig. Han hadde for sikkerhets skyld pakket et ekstra klesskift i håndbagasjen, og kofferten inneholdt ikke noe han var særlig redd for, kanskje bortsett fra hans trofaste multiverktøy, som han i siste øyeblikk hadde bestemt seg for å ta med.

Han speidet ut over hordene av sammentrengte turister etter noe som kunne ligne en serviceskranke. Etter en stund fikk han øye på en liten luke i den ene veggen, og foran den sto en lang, buktende kø av frustrerte flypassasjerer. På den andre siden av glasset satt en mann med svetteblank panne og oppgitt blikk som ikke akkurat utstrålte effektivitet.

Føyelig stilte Hugo seg bakerst i køen.

Han strakte hals og prøvde å danne seg en forestilling om hvor lang tid denne prosedyren kunne komme til å ta. Men køen var for lang til at han kunne se hva som skjedde helt fremme ved luken.

Da det var gått et kvarter og han knapt hadde flyttet seg, begynte han å trippe utålmodig. Et eller annet sted sto det antagelig en gruppe fra flyet og ventet på ham. Burde han ringe til noen?

Han fant frem reisebrosjyren fra mappen og lette etter mobiltelefonen, men ble avbrutt midt i bevegelsen.

«Ugo Lind. Fra København?»

Foran ham sto en vever, mørkhåret kvinne et sted midt i førtiårene. Hun var kledd i en lyseblå skjorte, trangt, mørkeblått skjørt og matchende pumps. Det lange, mørke håret var holdt tilbake av et par solbriller, og i hånden holdt hun en iPad. Selv om hun ikke kunne være mer enn én seksti høy, utstrålte hun en tydelig og nærmest selvfølgelig autoritet.

«Ja, det stemmer», nikket Hugo. «Sono Hugo», la han til, uten helt å vite hvorfor, siden kvinnen hadde snakket til ham på svensk.

«Lara Belmonte, fra Belmonte Travels», presenterte hun seg. «Du har visst ikke fått kofferten din? Så hvorfor står du her?»

Hun hevet det ene øyenbrynet oppfordrende.

«Øh, jeg må vel si fra her …»

Noe ved kvinnens blikk gjorde Hugo usikker. Det var som om øynene hennes hele tiden beveget seg noen millimeter til siden, som om hun skannet omgivelsene.

«Gjestene mine står ikke i kø. Andiamo, Ugo!»

Lara ga Hugo tegn til å følge henne.

Han nølte. Han kunne vel ikke gå forbi hele den lange køen av ventende flypassasjerer? Men Laras mine var så bestemt at Hugo gjorde som han hadde fått beskjed om.

«Permesso!»

Lara albuet seg bestemt frem til luken i veggen. Hugo fulgte etter, samtidig som han prøvde å unngå de iltre blikkene som ble sendt ham.

«Pasquà!» ropte hun til den slitne mannen innenfor luken.

Denne lyste umiddelbart opp.

«Lara, come stai!»

Mannen på den andre siden av glasset gjorde en innbydende håndbevegelse og smelte deretter bryskt luken igjen rett for nesen på den ventende køen. Et forarget stemmesurr brøt ut, men Lara brydde seg overhodet ikke om det.

«Prego. Vær så god!»

Hun åpnet en dør og geleidet Hugo inn på kontoret. Rommet var trangt og luktet svakt av kaffe og armsvette.

Mannen i luken, som ifølge navneskiltet på skjorten het Pasquale, hadde reist seg fra stolen. Han og Lara kysset hverandre på kinnet og snakket ivrig sammen. Hugo anstrengte seg for å forsøke å forstå hva samtalen dreide seg om, men det gikk altfor fort.

Mannen gestikulerte til Hugo at han kunne sette seg ved et bord. Fire minutter senere hadde han avlevert enn fullstendig rapport om den savnede kofferten, stakk en liten kvittering inn i tankeboka og fått løfte om at kofferten ville bli sendt til hotellet hans så snart den dukket opp.

Lara sto allerede i døren.

«Vi må skynde oss. De andre venter. Grazie Pasquà, alla prossima!»

Hun vinket adjø og ledsaget Hugo ut i ventehallen igjen og videre mot utgangen med så raske skritt at han måtte småløpe for å holde følge med henne.

«Tusen takk for at du hjalp meg med kofferten. Jeg ber virkelig om unnskyldning for at alle har måttet vente på meg.»

Lara stanset midt i et skritt.

«Unnskyldning?» Hun rynket pannen. «Det er vel ikke du som har rotet bort kofferten? Du hadde ikke behøvd å stå i den køen i det hele tatt. Hvis du støter på problemer heretter, så ringer du meg med det samme, okei? Nå må vi skynde oss.»

Hun styrte ham drevent forbi klynger av reisende og videre ut gjennom dørene. Hælene hennes klapret mot asfalten, og det var noe ved måten hun beveget seg på, bestemt, men likevel ikke anstrengt, som tiltalte Hugo og fikk ham til å føle seg trygg.

Den varme luften utenfor terminalen dunstet av asfalt, eksos og sigarettrøyk, men også av noe annet, noe han ikke helt kunne identifisere. Noe søtt og lokkende og eksotisk. Den første duften av et annet land.

«Det tar nok noen dager før kofferten din kommer frem», sa Lara til ham over skulderen.

«Det går bra», sa Hugo og klappet på kabinvesken sin. «Jeg har pakket det nødvendigste i håndbagasjen.»

Hun stanset opp for å slippe frem en bil og sendte ham samtidig et anerkjennende blikk.

«Jeg la merke til at du snakket litt italiensk», sa hun da de fortsatte over parkeringsområdet.

«Ja, jeg har gått på et kveldskurs, men jeg er ikke særlig flink.»

«Du trenger bare litt trening», Lara stanset foran en liten turistbuss med teksten Belmonte Travels på siden.

«Da er vi fremme.»

